Zagoris

Zagorio demas, Zagoris () arba Zagorochorija () – savivaldybė (demas) ir kultūrinis-geografinis regionas šiaurės vakarų Graikijoje, Epyro periferijoje, Janinos nome. Administracinis centras – Asprangelis.

 Geografija 
Būdingi kalnuoti Pindo kraštovaizdžiai. Paviršius iškyla iki 2497 m (Timfio kalnas). Reljefą raižo Aoso, Viko, Voidomačio upės, sudarydamos vaizdingus tarpeklius ir kanjonus (Viko tarpeklis). Įsteigtas Viko–Aoso nacionalinis parkas.

 Kultūra 

Zagoris – kaimiškas Graikijos kraštas, išlaikęs tradicinę regiono architektūrą ir daugelį papročių. Būdingi tradiciniai kaimai, išdėstyti apie centrinę aikštę, kurioje auga platano medis. Aplink kaimus veši šventosios giraitės, prižiūrimos vietos bendruomenių. Kaimus jungia akmenimis grįsti takai, laiptai ir akmeniniai tiltai.Zagori Cultural Landscape, unesco.org Būdingos XVII–XVIII a. akmeninės cerkvės, dengtos skalūniais stogais.

Iki XVIII a. Zagoryje vyravo akmeniniai vieno aukšto namai, pastatyti nenaudojant skiedinio. Vėliau turtingesnės šeimos pradėjo statyti vilas su tvorų juosiamais kiemais ir sodais.

Zagoryje be graikų dar gyvena arumunų bei albanų stačiatikių.

Zagorio kultūrinis kraštovaizdis 2023 m. įtrauktas į UNESCO pasaulio paveldo sąrašą.

 Gyvenvietės 
Didžiausios gyvenvietės (2011 m.):DÍMOS ZAGORÍOU, citypopulation.de
 Cepelovas (Τσεπέλοβον, 261 gyv.)
 Papingas (Πάπιγκον, 211)
 Grevenitijas (Γρεβενίτιον, 193)
 Milotadis (Μηλιωτάδες, 186)
 Asprangelis (Ασπράγγελοι, 165)
 Petra (Πέτρα, 153)
 Ano Pedina (Άνω Πεδινά, 144)
 Monodendris (Μονοδένδριον, 129)
 Aristis (Αρίστη, 128)
 Karjis (Καρυαί, 119)
 Vovusa (Βοβούσα, 115)
 Vica (Βίτσα, 102)

 Šaltiniai 

Kategorija:Graikijos administraciniai vienetai